Plaasaanvalle bekommer héle regering, sê minister | Netwerk24
Deur Alet van der Walt 27 November 2020 05:16
Nie net sy nie, maar die hele regering is bekommerd oor die misdaadsituasie op plase en in die landelike gebiede.
So het Thoko Didiza, minister van landbou, grondhervorming en landelike ontwikkeling, Donderdag met haar besoek aan Kroonstad gesê.
Didiza is tans op uitnodiging van die Sernick Group in die Vrystaat en sal Vrydag 'n gradeplegtigheid vir opkomende boere in Edenville bywoon.
"Ons hou nie van die huidige situasie nie. Dit is sleg vir die ekonomie, en ons veroordeel die moorde op boere. Die regering is ook bekommerd oor landelike veiligheid in die algemeen."
Thoko Didiza, minister van landbou, grondhervorming en landelike ontwikkeling, Donderdag toe sy met boere op 'n plaas buite Kroonstad gepraat het. Die Vrystaatse LUR van landbou en landelike ontwikkeling, William Bulwane, is regs. Foto: Alet van der Walt
Didiza sê landbou is baie belangrik vir voedselsekerheid en die inperkingstyd het dit beklemtoon. Dit is ook belangrik omdat dit 'n veelvuldige ekonomiese uitwerking het as die grondslag waaruit ander nywerhede ontwikkel.
"Ons het in die eerste twee kwartale vanjaar gesien hoe 'n groot bydrae landbou tot die ekonomie lewer en ons wil dit volhou."
Die minister sê haar departement en ander departemente werk saam om die probleme op die platteland op te los.
"Misdaad bedreig voedselsekerheid en ontmoedig jong mense om boere te word."
Sy sê grondeise en ander kwessies lei ook soms tot konflik in gemeenskappe en die onderskeie departemente probeer betyds ingryp om probleme te voorkom.
"Wanneer daar spanning in 'n gebied is, moet ons dit ontlont voordat dit tot misdaad lei," het sy gesê.